
Text rozhodnutia
Súd: Krajský súd Bratislava Spisová značka: 8Sd/70/2012 Identifikačné číslo súdneho spisu: 1012202238 Dátum vydania rozhodnutia: 24. 08. 2017 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2017:1012202238.4 Uznesenie Krajský súd v Bratislave v právnej veci navrhovateľa: S. C., bytom B. X, C. proti odporkyni: Sociálna poisťovňa, ústredie so sídlom Ulica 29. augusta 8-10, Bratislava v konaní o opravnom prostriedku navrhovateľa zo dňa 7.8.2012 proti rozhodnutiu odporkyne č.: XXX XXX XXXX 0 zo dňa 24.7.2012 takto r o z h o d o l : Krajský súd v Bratislave konanie z a s t a v u j e . Žiaden z účastníkov konania nemá právo na náhradu trov tohto konania. o d ô v o d n e n i e : Dňa 25.10.2012 bol prostredníctvom odporkyne konajúcemu Krajskému súdu v Bratislave (ďalej len „súd“) doručený návrh - opravný prostriedok navrhovateľa zo 7.8.2012, ktorým sa navrhovateľ domáhal zrušenia napadnutého rozhodnutia odporkyne č.: XXX XXX XXXX 0 zo dňa 24.7.2012. Napadnutým rozhodnutím odporkyňa zamietla navrhovateľovu žiadosť o invalidný dôchodok. Súd vo veci prvý krát rozhodol rozsudkom č.k.: 8Sd/70/2012-39 z 18.2.2014 tak, že napadnuté rozhodnutie odporkyne potvrdil. O podanom odvolaní voči tomuto rozsudku rozhodol Najvyšší súd Slovenskej republiky uznesením 9So/54/2014 z 11.6.2014 tak, že napadnutý rozsudok súdu zrušil a vec mu vrátil na ďalšie konanie. Súd následne vo veci meritórne rozhodol rozsudkom č.k.: 8Sd/70/2012-83 zo 16.9.2014 tak, že napadnuté rozhodnutie odporkyne potvrdil. O podanom odvolaní voči tomuto rozsudku rozhodol Najvyšší súd Slovenskej republiky uznesením 9So/189/2014 z 30.3.2016 tak, že napadnutý rozsudok súdu zrušil a vec vrátil súdu na ďalšie konanie. Dňa 12.6.2017 odporkyňa súdu doručila o. i. svoje rozhodnutie č.: XXX XXX XXXX 0 - II z 25.5.2017, ktorým (svoje) napadnuté rozhodnutie č.: XXX XXX XXXX 0 zo dňa 24.7.2012 zrušila z dôvodu § 217 ods. 1 zák. č. 461/2003 Z.z. o sociálnom poistení. Súčasne bolo súdu doručené (nové) rozhodnutie odporkyne č.: XXX XXX XXXX 0 - /. zo dňa 25.5.2017, ktorým bol navrhovateľovi priznaný invalidný dôchodok. Súd poznamenáva, že obidve vyššie uvedené rozhodnutia odporkyne boli vydané za účinnosti zák. č. 162/2015 Z.z. Správny súdny poriadok. Následne navrhovateľ 4.7.2017 doručil súdu na vedomie kópiu svojho odvolania datovaného 27.6.2017 z ktorého návrhu petitu je zrejmé že sa na druhostupňovom odvolacom orgáne domáha zrušenia (nového) rozhodnutia č.: XXX XXX XXXX 0 - /. zo dňa 25.5.2017. Dňa 16.8.2017 doručila pobočka odporkyne súdu žiadosť o zapožičanie posudkovej spisovej dokumentácie navrhovateľa z dôvodu, že navrhovateľ podal odvolanie voči rozhodnutiu odporkyne z 25.5.2017. Nakoľko predmetné odvolanie z 27.6.2017 doručil navrhovateľ Sociálnej poisťovni, ústredie, bude o ňom rozhodnuté v rámci druhostupňového (odvolacieho) správneho konania, pričom konanie o ňom už bolo začaté, ako o tom svedčí žiadosť Sociálnej poisťovni, pobočky Bratislava z 9.8.2017, doručená súdu. Podľa ust. § 250l ods.1 Občianskeho súdneho poriadku (ďalej len „O.s.p.“) podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa ust. ods. 2 citovaného zákonného ustanovenia pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250 a. Podľa ust. § 250o O.s.p. ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Pretože súd z predloženého spisového materiálu zistil, že odporkyňa vyhovela navrhovateľovým námietkam, pôvodne vydané (napadnuté) rozhodnutie zrušila a súčasne vydala rozhodnutie nové, ktorým navrhovateľovi invalidný dôchodok priznala, s poukazom na citované zákonné ustanovenia súd konanie zastavil. O trovách konania súd rozhodol v súlade s analogickým použitím ust. § 146 ods.1, písm. c), O.s.p. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, písomne, vo dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. (§ 205 ods. 1 O.s.p). Odvolanie možno odôvodniť len tým, že a) v konaní došlo k vadám uvedeným v § 221 ods. 1, b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené 205a), f) rozhodnutie súdu prvého stupňa vychádza z nesprávneho právneho posúdenia veci (§ 205 ods. 2 O.s.p).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1012202238.4 (dáta aktuálne k 11. 11. 2026). Záväzné je znenie zverejnené súdom.




